En 30-årig fange på Kragskovhede Fængsel brød fredag morgen ud fra fængslet. Herefter tiltvang han sig adgang til en kvindes hjem i Jerup, hvor han stjal hendes bilnøgler og hendes bil. - Der blev ringet på døren, og manden siger, at han skal bruge nøglerne til hendes bil. Samtidig skaffer han sig adgang til huset under brug af trusler, og finder selv bilnøglen og kører afsted med bilen, siger politikommissær ved Nordjyllands Politi, Peter Skovbak. Herefter kørte den 30-årige fange sydpå ad motorvejen og forulykkede klokken lidt over 9 syd for Limfjordstunnelen. Her blev han anholdt af politiet. Der var tale om et solouheld, og hverken fangen selv eller andre kom til skade i forbindelse med uheldet. Den undslupne fange blev fredag eftermiddag fremstillet i grundlovsforhør ved Retten i Hjørring, hvor han blev varetægtsfængslet i fire uger. Han var blandt andet sigtet for røveri, vold og for at bryde ud af et fængsel. Nordjyllands Politi har ikke ønsket at fortælle, hvad fangen sad inde for.

Referat:
Den undslupne fange kørte herefter sydover ad motorvejen, inden han kørte galt syd for Limfjordstunnelen, hvor politiet pågreb ham.